ROZHODNUTIE KOMISIE
z 1. októbra 2008
o oprávnenosti výdavkov, ktoré v roku 2008 vzniknú niektorým členským štátom v súvislosti so zberom a správou údajov potrebných na vykonávanie spoločnej politiky rybného hospodárstva
[oznámené pod číslom K(2008) 4013]
(2008/793/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 24 ods. 1,
keďže:
(1)
Nariadenie (ES) č. 861/2006 ustanovuje podmienky poskytnutia finančného príspevku Spoločenstva na výdavky, ktoré vzniknú členským štátom v súvislosti s ich národnými programami zberu a správy údajov.
(2)
Tieto programy sa majú vypracovať v súlade s nariadením Rady (ES) č. 1543/2000 z 29. júna 2000, ktorým sa ustanovuje rámec Spoločenstva pre zber a správu údajov potrebných na výkon spoločnej politiky rybného hospodárstva (2), a nariadením Komisie (ES) č. 1639/2001 z 25. júla 2001, ktorým sa zavádzajú minimálne a rozšírené programy Spoločenstva na zhromažďovanie údajov v odvetví rybného hospodárstva a ustanovujú podrobné pravidlá pre uplatnenie nariadenia Rady (ES) č. 1543/2000 (3).
(3)
Belgicko, Bulharsko, Dánsko, Nemecko, Estónsko, Grécko, Španielsko, Francúzsko, Írsko, Taliansko, Cyprus, Lotyšsko, Litva, Malta, Holandsko, Poľsko, Portugalsko, Fínsko, Rumunsko, Slovinsko, Švédsko a Spojené kráľovstvo predložili svoje národné programy na rok 2008 podľa článku 6 ods. 1 nariadenia (ES) č. 1543/2000. Tieto členské štáty takisto predložili žiadosti o finančný príspevok Spoločenstva.
(4)
Komisia preskúmala programy členských štátov a posúdila spôsobilosť výdavkov.
(5)
Článok 5 ods. 1 nariadenia (ES) č. 1543/2000 ustanovuje základ minimálneho programu Spoločenstva týkajúci sa informácií, ktoré sú úplne nevyhnutné pre vedecké hodnotenia a rozšírený program Spoločenstva zahŕňajúci okrem informácií, ktoré obsahuje minimálny program, informácie, ktoré vedecké hodnotenia pravdepodobne podstatne skvalitnia.
(6)
Podľa článku 24 ods. 3 písm. b) nariadenia (ES) č. 861/2006 sa na základe rozhodnutia Komisie určuje sadzba finančného príspevku. Článok 16 uvedeného nariadenia ustanovuje, že finančné opatrenia Spoločenstva v oblasti zhromažďovania základných údajov nepresiahnu 50 % nákladov, ktoré členským štátom vznikli pri vykonávaní programu zhromažďovania a správy údajov. Podľa článku 24 ods. 2 sa uprednostnia činnosti, ktoré sú najvhodnejšie na zlepšenie zhromažďovania údajov potrebných pre CFP.
(7)
Členským štátom by sa mala poskytovať zálohová platba, aby sa uľahčilo vykonávanie ich národných programov. Vyplatenie celkového finančného príspevku Spoločenstva vnútroštátnym programom by malo byť podmienené tým, že Komisia schváli výročnú technickú správu podľa článku 6 ods. 2 nariadenia (ES) č. 1639/2001 a s ňou súvisiace náklady.
(8)
Toto rozhodnutie predstavuje rozhodnutie o financovaní v zmysle článku 75 ods. 2 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4).
(9)
Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Toto rozhodnutie na rok 2008 ustanoví výšku oprávnených výdavkov pre každý členský štát a sadzby finančného príspevku Spoločenstva na zber a správu údajov potrebných na vykonávanie spoločnej politiky rybného hospodárstva.
Článok 2
Výdavky, ktoré vznikli pri zbere a správe údajov potrebných na vykonávanie spoločnej politiky rybného hospodárstva podľa prílohy I, spĺňajú podmienky na získanie finančného príspevku Spoločenstva, ktorý nepresahuje 50 % oprávnených nákladov na minimálny program podľa článku 5 nariadenia (ES) č. 1543/2000.
Článok 3
Výdavky, ktoré vznikli pri zbere a správe údajov potrebných na vykonávanie spoločnej politiky rybného hospodárstva podľa prílohy I, spĺňajú podmienky na získanie finančného príspevku Spoločenstva, ktorý nepresahuje 35 % oprávnených nákladov na rozšírený program podľa článku 5 nariadenia (ES) č. 1543/2000.
Článok 4
1. Spoločenstvo vyplatí členským štátom prvú splátku vo výške 50 % finančného príspevku Spoločenstva uvedeného v prílohách I a II po oznámení tohto rozhodnutia.
2. Členské štáty predložia najneskôr do 31. mája 2009:
a)
technickú správu, ako je uvedené v článku 6 ods. 2 nariadenia (ES) č. 1639/2000;
b)
svoje žiadosti o úhradu výdavkov, ktoré vznikli počas roka 2008, spolu s finančnou správou a podpornými dokladmi.
3. Druhá splátka finančného príspevku Spoločenstva sa vyplatí po prijatí a schválení finančnej a technickej správy, ktoré sú uvedené v odseku 2.
Článok 5
1. Na výpočet oprávnených čiastok podľa tohto rozhodnutia sa použije výmenný kurz eura platný v máji 2007.
2. Vyhlásenia o výdavkoch v národnej mene predložené členskými štátmi, ktoré sa nezúčastňujú na tretej etape hospodárskej a menovej únie, sa prepočítajú na eurá podľa výmenného kurzu platného počas mesiaca, v ktorom Komisia prijala tieto vyhlásenia.
Článok 6
Toto rozhodnutie je určené členským štátom.
V Bruseli 1. októbra 2008